‘Vermiste’ trio ken hul storie - Local News - Erongo
Wednesday, July 15th, 2020 18:39:46
Martin du Plessis; Vermiste; “Ja, ons het vasgesit en dit is nie juis plesierig nie, maar dit was ook nie die einde van die wêreld nie.”
Die modderbedekde drie toe hulle veilig tuis gekom het, met Susan en Cocoa in hul arms. Foto verskaf
Martin du Plessis het op 30 Desember saam met sy meisie, Yolanda Engelbrecht, en ’n vriend, Rikus Botha, koers na die Brandbergarea gekies waar hulle beplan het om in die omgewing van die Wes-myn te gaan kamp.
Ná hulle voertuig in die Ugabrivier vasgesit het, is hulle aan die genade van moedernatuur oorgelaat. Du Plessis het egter gesê dit was glad nie so ’n ongenadige ondervinding soos mediaberigte dit sou laat blyk nie.
“Ons moes 3 Januarie in die beskawing terug gewees het,” sê Du Plessis. “Een van my meisie se vriendinne het egter geskrik toe ons nie opdaag nie en haar reaksie het die voorval toe erger laat lyk as wat dit werklik was.”
Hy sê sy naasbestaandes het geweet dat hulle eers teen 6 Januarie bekommerd sou moes begin raak. “Dit is nie ongewoon vir my om vir ’n week te verdwyn nie en hulle weet dit,” sê Du Plessis.
“Ja, ons het vasgesit en dit is nie juis plesierig nie, maar dit was ook nie die einde van die wêreld nie,” het hy bygevoeg.
Du Plessis, wat ’n vlieënier van beroep is, sê hy ken die area goed en het geweet hulle was ongeveer 20km van die Save the Rhino Trust-hek.
“Dit is op die Twyfelfontein-pad, so daar gaan elke dag vier of vyf karre verby. Ons het kamp opgeslaan vir die aand en die volgende dag water gepak en begin stap.”
Hy sê die Land Rover Defender, wat in die modder vasgesit het, is toegerus met ’n 50-liter watertenk en ’n 180 liter dieseltenk.
“My kar is goed gekit!”
In reaksie op mediagerugte dat hulle effe té na aan die genade van moedernatuur, die leeus en gevare wat sy bring, gelaat is, sê hy: “Daar was drie leeuwyfies. Hulle is mos maar nuuskierig, maar sodra jy vuurmaak maak hulle spore.”
Die vuur is ook gebruik om potjiekos vir aandete vir hulleself en hul twee honde, Susan en Cocoa, te maak. “Ons sou ook nie regtig honger gely het nie. Ons het nog van die potjiekos oorgehad,” vertel hy.
Du Plessis sê dat hulle ongeveer 06:30 vanaf hul kampplek vertrek het en dat hulle teen 12:00 reeds toeriste teegekom het wat hulle gehelp het.
“Almal het tekere gegaan dat ons deur ’n helikopter gevind is, maar dit is ’n wolhaar storie. Daar was nooit ’n helikopter in sig nie.”
Hy sê die media se gegons het eintlik eers begin toe hulle reeds veilig by die huis was.
Met hulle tuiskoms is daar gestort en daarna is die dag luilekker voor die kassie deurgebring.